
[bookmark: TextBodyBegin]Parlamentul European,
–	având în vedere rezoluțiile sale precedente referitoare la Iran,
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât comunitatea Baha’i, formată din 300 000 de membri și nerecunoscută prin constituție, se confruntă cu persecuții sistematice în temeiul memorandumului iranian din 1991 - arestări și încarcerări arbitrare, dispariții forțate, refuzul înmormântării în condiții demne, confiscarea proprietăților, lipsa de acces la educație și la locuri de muncă, fiind și ținta unor mesaje de incitare la ură din partea presei de stat;
B.	întrucât autoritățile iraniene au intensificat în timp represiunile împotriva comunității Baha’i prin detenții în masă, procese sumare și acuzații false de spionaj și colaborare cu structuri străine;
C.	întrucât, în 2024, aproximativ 1 200 de Baha’i au ajuns în instanță sau în închisoare, femeile reprezentând două treimi dintre deținuți și 16 femei din Hamadan și Isfahan fiind condamnate la o pedeapsă combinată de 129 de ani și supuse torturii și unor încălcări grave ale garanțiilor procedurale;
D.	întrucât autoritățile au profanat cimitirele Baha’i în Teheran, Ahvaz, Rafsanjan, Kerman și Hamadan,
1.	condamnă în termeni fermi intensificarea persecutării comunității Baha’i și reprimarea sistemică a tuturor minorităților religioase și etnice și a femeilor; consideră că Iranul trebuie să înceteze imediat orice discriminare, hărțuire, detenție, confiscare a proprietăților și încălcare a drepturilor fundamentale;
2.	solicită insistent autorităților să elibereze de urgență toate persoanele deținute pentru religia sau convingerile lor și pentru apărarea drepturilor omului, persoanele acuzate de blasfemie sau din considerente de securitate națională, și să înceteze hărțuirea și violențele împotriva comunităților religioase;
3.	își exprimă profunda îngrijorare cu privire la vizarea femeilor Baha’i, care se confruntă cu persecuții religioase și de gen și care reprezintă două treimi din populația Baha’i din închisori;
4.	solicită autorităților iraniene să revoce condamnările lui Fariba Kamalabadi, Roya Sabet, Anisa Fanaian, Leila Adalati, Nahid Behrouzi, Mahvash Sabet și ale celor șase femei Baha’i din Hamadan, Zarrindokht Ahadzadeh, Farideh Ayyoubi, Noura Ayyoubi, Neda Mohebbi, Jaleh Rezaie și Atefeh Zahedi; solicită eliberarea lui Afshin Heyratian și a lui Farhad Fahandej;
5.	condamnă cu fermitate creșterea numărului de execuții în Iran; își reiterează opoziția fermă față de pedeapsa cu moartea și insistă ca Iranul să pună capăt utilizării acesteia ca instrument de represiune politică și religioasă;
6.	condamnă în termeni foarte fermi profanarea, distrugerea și confiscarea cimitirelor Baha’i și împiedicarea ritualurilor de înmormântare;
7.	solicită insistent ca Iranul să abroge Memorandumul din 1991 și să permită membrilor comunității Baha’i accesul la educație, la locuri de muncă și servicii de bază, și să pună capăt confiscărilor de proprietăți, să returneze toate bunurile confiscate și să ofere căi de atac și despăgubiri victimelor;
8.	invită UE și statele membre să ridice problema deteriorării situației drepturilor omului în Iran, în special a încălcărilor libertății religioase, în toate dialogurile cu Iranul, și să impună sancțiuni judecătorilor, procurorilor și ofițerilor serviciilor de informații iranieni care persecută Baha’i;
9.	își reiterează apelul adresat Consiliului de a desemna Corpul Gărzilor Revoluționare Iraniene drept organizație teroristă și să aplice sancțiuni UE tuturor membrilor săi și persoanelor responsabile de încălcări ale drepturilor omului;
10.	încredințează Președintei sarcina de a transmite prezenta rezoluție Consiliului, Comisiei, VP/ÎR, guvernelor și parlamentelor statelor membre, Adunării Consultative Islamice, Biroului Președintelui și Biroului Liderului Suprem al Republicii Islamice Iran.

